उत्तराखंड में भी ग्वेल, गंगनाथ, हरू, सैम, भोलानाथ, कलविष्ट आदि देवता लोक विश्वास में ही अवतरित हुए और स्थान-स्थान पर प्रतिष्ठत भी हुए। सुदूर अतीत में ये मनुष्य के रूप में ही थे। इन सभी लोक देवताओं के साथ कोई न कोई दन्त कथा जुड़ी हुई है, जो इनकी असामान्त शक्तियों या अलौकिक गुणों का समर्थन करती है। इन सभी देवी देवताओं की गाथा जब एक धार्मिक कृत्य से रूप में सामने आती है, तो उसे ‘जागर’ कहा जाता है। ‘जागर’ का शाब्दिक अर्थ जगाने से है, जब देव-आख्यानों द्वारा किसी व्यक्ति विशेष पर स्थानीय ईश्वरीय बोल बोलता है। ‘जागर’ गान में महाकाव्य जैसी देवी-देवताओं की गाथाएँ गायी जाती हैं, जो हुड़किया बौल के संगीत और ध्वनि से भिन्न होती हैं। जागर का गान उस व्यक्ति के घर पर किया जाता है, जो किसी विशिष्ट देवी-देवताओं की पूजा के निमित्त ‘जागर’ करवा रहा हो।